  রাজার দুলাল

রুপকথার এক গল্প বলি,শুনবে যদি এসো,

ঘুপটি মেরে চুপটি করে সামনে এসে বসো।

এক যে ছিল রাজার দুলাল,বেজায় ছিল ভাল,

চার দিকেতে ছড়িয়ে ছিল নিজ গুনেরই আলো।

গরীব দখী অনাথ যারা ছিল তাহার দেশে,

তাদের কাছে যেতেন তিনি নানান ছদ্মবেশে।

রোগ শোকেতে ক্লান্ত হয়ে এলে কেহ কাছে,

রাজার দুলাল করত সেবা বসে তাদের পাশে।

ক্ষুধার্ত কেউ বলত যদি আছি ভীষণ দুখে,

নিজের খাবার বিলিয়ে দিতেন অনাহারীর মুখে।

আমরা সবাই মানুষ বটে,রাজার দুলাল নই,

অসহায়ের পাশে মোরা থাকি সবাই কই?

গড়তে হবে জীবন মোদের রাজার ছেলের মত,

সাধ্যমত করব সেবা গরীব দুখী যত।

আছে যত অনাথ,দুখী মোদের আপনজন,

বলব কথা হাসি মুখে বুঝব তাদের মন। 